Fel rhan o’r fframwaith Gymraeg newydd a weithredwyd yng Nghymru ar gyfer athrawon, mi wnes i ymgymryd â chyflwyniad a oedd yn seiliedig a’r cysyniad o Fasnach Deg. Y rheswm dros ddysgu’r wers yma oedd am ei fod yn cyd-fynd a gofynion Donaldson (2015) ynglŷn â’r pedwar diben. Yn benodol, mae'r pwnc yn hybu’r plant i fod yn ddysgwyr uchelgeisiol, galluog, sy’n barod i ddysgu drwy gydol eu hoes yn ogystal â dinasyddion egwyddorol, gwybodus yng Nghymru a’r byd sef dau o’r pedwar diben. Yn ychwanegol i hyn mae’r pwnc hefyd yn rhan o’r Maes Dysgu a Phrofiad Dyniaethau. Mae’r Maes Dysgu yma yn cynnig cyd-destunau deniadol i blant a phobl ifanc ddysgu am bobl, lle, amser a chred. Mae’r pwnc hefyd yn galluogi plant i ddeall ffactorau daearyddol, gwleidyddol, economaidd a chymdeithasol ac yn cynnig cyfleoedd iddynt gymryd rhan mewn trafodaethau gwybodus am foeseg, credoau, crefydd ac ysbrydolrwydd. Wrth ddysgu mwy am Fasnach Deg bydd y disgyblion yn dysgu i ystyried y berthynas rhwng y gwahanol ffactorau hyn, yn ogystal â meithrin dealltwriaeth ohonyn nhw eu hunain a phobl eraill, eu hardal eu hunain, Cymru a’r byd mewn gwahanol gyfnodau, lleoedd ac amgylchiadau.
Un o brif amcanion y cyflwyniad oedd i arddangos sut byddaf yn mynd wrthi i ddatblygu sgiliau iaith a llythrennedd disgyblion ysgol wrth ddysgu’r wers. Trwy ddarllen yn ehangach i mewn i sut all athrawon fynd ati i weithredu hyn, cydnabyddais na all addysg yn unig greu siaradwyr Cymraeg hyderus. Mae angen cyfleoedd ar blant a phobl ifanc i ddefnyddio'r Gymraeg mewn nifer o gyd-destunau i gyfoethogi eu dysgu a'u hymwybyddiaeth o'r Gymraeg fel iaith bob dydd. Dyma un o’r prif resymau arall fe wnes i benderfynu dysgu gwers ar Fasnach Deg am ei fod yn cynnig y cyfle i ddefnyddio cyd-destunau go iawn fel rhan naturiol o’r profiad dysgu. Mae hyn yn ehangu ac yn cyfoethogi profiad diwylliannol, ieithyddol, crefyddol ac economaidd-gymdeithasol y dysgwr wrth roi enghreifftiau ymarferol o gysyniadau a haniaethau yn hyderus.
Penderfynais ffocysu yn benodol ar ddatblygu geirfa’r plant ynglŷn â’r pwnc. Bwriad y wers oedd casglu geirfa newydd ynglŷn â Masnach Deg er mwyn ysgrifennu script. Trwy gydol y wers roeddwn yn annog y disgyblion i holi cwestiynau am eirfa nad oeddent wedi dod ar draws o’r blaen ac yna nodi yn eu llyfrau. Yn ogystal â hynny, penderfynais fynd cam ymhellach i ddatblygu sgiliau llythrennedd y disgyblion gan gyflwyno ac atgyfnerthu rhai o brif reolau ac egwyddorion yr iaith Gymraeg, megis treiglo ar ôl yr arddodiad. I ddechrau, teimlais braidd yn nerfus oherwydd roeddwn am sicrhau defnyddio’r iaith a rheolau cywir drwy’r wers . Er hynny, wrth i’r wers mynd yn ei flaen, yn raddol, diflannodd y teimladau yma o ansicrwydd. Ar y cyfan ymgysylltodd y disgyblion yn dda i’r wers. Serch hynny, teimlais fel petai cafodd y rheolau ynglŷn â threiglo ar ôl yr arddodiad ei golli ynghylch ffocws y wers sef Masnach Deg am ei fod yn bwnc hollol newydd i’r disgyblion. Wrth adfyfyrio ar yr agwedd yma o’r wers, buasai wedi bod yn fwy buddiol i rannu’r ddwy beth yma  i ddwy wers. Hynny yw casglu geirfa mewn un wers ac adolygu rheolau treiglo ar ôl yr arddodiad yn wers arall. Fe fyddai hyn wedi osgoi unrhyw anrhefn i’r wers yn ogystal â gwneud amcanion y wers yn fwy clir.
O ganlyniad, petaswn yn mynd ati i ailddysgu’r wers, mi fyddwn yn sicrhau amlinellu yn glir o’r cychwyn, prif amcanion y wers ac am ba bwrpas. Er mwyn lleihau unrhyw ddryswch baswn i yn cynllunio gwers yn seiliedig ar gasglu geirfa newydd ynglŷn â’r pwnc sef Masnach Deg yn yr achos yma. Yna byddaf yn mynd ati i gynllunio ail wers i ddilyn ymlaen o’r wers flaenorol a ffocysu yn fwy ar lythrennedd y plant ynglŷn â threiglo. Er mwyn plethu’r gwersi mi fyddaf yn sicrhau defnyddio’r eirfa newydd a ddysgwyd i greu brawddegau yn cynnwys yr arddodiad er mwyn treiglo. Nid yn unig byddai hyn yn rhoi’r cyfle i'r disgyblion adolygu ei geirfa newydd ond hefyd i atgyfnerthu rheolau’r iaith Gymraeg.
Yn ôl argymhellion Donaldson (2015) dylai ysgolion ganolbwyntio o’r newydd ar ddysgu Cymraeg yn bennaf fel ffordd o gyfathrebu, yn enwedig cyfathrebu a deall yr iaith lafar. Er mwyn ymateb i hyn yn uniongyrchol ar lawr y dosbarth, ceisiaf gynnwys tasg lle mae yna ofyn i’r disgyblion gwneud cyflwyniad yn seiliedig ar yr hyn a ddysgwyd er mwyn datblygu ei sgiliau llafar.
Roedd yna hefyd rhesymeg ehangach dros sicrhau gwau'r agweddau hynny o fewn y wers, hynny oedd, gweledigaeth Llywodraeth Cymru. Eu gweledigaeth nhw yw galluogi pob dysgwr i ddatblygu eu sgiliau iaith Gymraeg ac i ddefnyddio'r iaith yn hyderus mewn bywyd bob dydd. Er mwyn cyflawni'r weledigaeth hon, mae yna angenrheidrwydd i athrawon ar draws Cymru chwarae rôl i sicrhau fod pob dysgwr yn elwa o gwricwlwm o'r radd flaenaf a’u bod yn mwynhau dysgu ac addysgu sy'n eu hysbrydoli. Un o brif gamau gweithredu yw datblygu un continwwm ar gyfer dysgu Cymraeg. Bydd hwn yn golygu na fydd y term Cymraeg ail iaith yn cael ei ddefnyddio bellach, ac y bydd y disgwyliadau yn glir i bob plentyn, p’un a ydyn nhw mewn ysgol Gymraeg neu ysgol Saesneg.
O’r profiad yma rydw i wedi dysgu gwerth y dylai plant a phobl ifanc, athrawon, rhieni, gofalwyr a’r cyhoedd roi ar y Gymraeg. Dylai gael ei hyrwyddo drwy ganolbwyntio’n fwy ar ei gwerth masnachol yn y farchnad swyddi, y manteision gwybyddol o ddwyieithrwydd sydd wedi’u hawgrymu a’i phwysigrwydd o ran galluogi plant a phobl ifanc i gael dealltwriaeth dda o fywyd diwylliannol Cymru yn y gorffennol a’r presennol.

